Lietuvos kaimo plėtros 2014–2020 m. programos priemonės „Techninė pagalba“ veiklos srities „Lietuvos kaimo tinklas“ įgyvendinimo taisyklių

5 priedas

**REKOMENDACIJOS DĖL LIETUVOS KAIMO PLĖTROS 2014–2020 METŲ PROGRAMOS GERŲJŲ PROJEKTŲ PAVYZDŽIŲ ATRANKOS**

**I SKYRIUS**

**BENDROSIOS NUOSTATOS**

1. Rekomendacijos dėl Lietuvos kaimo plėtros 2014–2020 metų programos(toliau – KPP) gerųjų projektų pavyzdžių atrankos (toliau – rekomendacijos) nustato, kaip galėtų būti atrenkami geriausi KPP projektai.
2. Gerųjų projektų pavyzdžių atrankos tikslas – remiantis nustatytais kriterijais atrinkti sėkmingiausius, originaliausius ir kitais teigiamais aspektais išsiskiriančius KPP projektus.
3. Gerųjų projektų pavyzdžių atrankos paskirtis – įgyvendinant Lietuvos kaimo tinklo (toliau – LKT) tikslus, kurti gerųjų Lietuvoje įgyvendintų (-amų) kaimo plėtros projektų bazę, kuri taptų vienu iš pagrindinių įrankių naudojantis viešinimo priemonėmis skatinti asmenis prisidėti prie kaimo plėtros Lietuvoje ir padėti gerinti kaimo įvaizdį.

**II SKYRIUS**

**ATRANKOS MODELIS**

1. Kiekvienai gerųjų projektų pavyzdžių atrankai gerųjų projektų pavyzdžių atrankos organizatorius (toliau – atrankos organizatorius) apibrėžia:
   1. kurių KPP priemonių ir (arba) veiklų, ir (arba) veiklos sričių projektai bus atrenkami, t. y. apibrėžia gerųjų projektų pavyzdžių kategorijas;
   2. atrankos principus ir tvarką;
   3. vertinimo kriterijus, kaip nustatyta rekomendacijų 10 punkte.
2. Projektų teikimo trukmė gerųjų projektų pavyzdžių atrankai turi būti ne trumpesnė kaip 15 kalendorinių dienų ir ne ilgesnė kaip 60 kalendorinių dienų. Konkrečią trukmę kiekvienai gerųjų projektų pavyzdžių atrankai nustato atrankos organizatorius.
3. Prašymus dalyvauti gerųjų projektų pavyzdžių atrankoje gali teikti visi tuo suinteresuoti subjektai, sėkmingai įgyvendinę KPP paramos projektus ir pasiekę projekte numatytus rezultatus, užpildydami atrankos organizatoriaus interneto svetainėje paskelbtą formą, kurioje turi būti prašoma informacijos nurodytos Taisyklių 13.21 papunktyje.
4. Informaciją apie prašymų dalyvauti gerųjų projektų pavyzdžių atrankoje teikimą atrankos organizatorius skelbia iki teikimo pradžios likus ne mažiau kaip 7 kalendorinėms dienoms šiais būdais:
   1. informacinį pranešimą paskelbiant atrankos organizatoriaus ir LKT interneto svetainėse;
   2. informacinį pranešimą išsiunčiant elektroniniu paštu suinteresuotiems šalims;
   3. kitais būdais atrankos organizatoriaus nuožiūra.
5. Atrankos organizatorius atlieka vertinimą pagal rekomendacijų 10.1–10.7 papunkčiuose nurodytus kriterijus. Atlikus vertinimą, atrankos organizatorius priima galutinį sprendimą dėl gerųjų projektų pavyzdžių atrankos laimėtojų eilės sudarymo.

**III SKYRIUS**

**REIKALAVIMAI IR VERTINIMO KRITERIJAI**

1. Gerųjų projektų pavyzdžių atrankai gali būti teikiami tik jau baigti įgyvendinti KPP 2014–2020 projektai, kurie nėra gavę sankcijų.
2. Atrankos organizatorius kiekvienai gerųjų projektų pavyzdžių kategorijai (kaip nustatyta rekomendacijų 4.1 papunktyje) sudaro atskirą vertinimo kriterijų sąrašą, į kurį privalo būti įtraukti bent 3 (trys) rekomendacijų 10.1–10.7 papunkčiuose nurodyti kriterijai (be to – atrankos organizatorius į vertinimo kriterijų sąrašą savo nuožiūra gali įtraukti ir papildomus kriterijus):
   1. originalumas;
   2. inovatyvumas;
   3. socialinė atsakomybė;
   4. aplinkosauga;
   5. projekto rezultatų ir (arba) metodų pritaikomumas;
   6. tarptautiškumas;
   7. tvarumas.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_